
Kommunedirektørens innstilling
Med hjemmel i plan- og bygningsloven § 12-14 annet ledd vedtas endring av reguleringsplan for E18 Lanner - Langangen (planID 1118), med plankart og bestemmelser datert 14.4.2026.
 


SAKSUTREDNING

Bakgrunn for saken
Porsgrunn kommune har mottatt søknad fra Asplan Viak på vegne av Nye Veier om endring av reguleringsplan for E18 Langangen–Lanner (planID 1118). Endringen behandles etter forenklet prosess, jf. plan- og bygningsloven § 12-14.
Bakgrunnen for søknaden er at Nye Veier ønsker å videreføre en midlertidig anleggsvei ved Sundsåsen som permanent adkomst til Langangenbruene. Veien går inn til et vegområde mellom de nye bruene i Langangen, og ønskes beholdt for å forenkle drift og vedlikehold av veganlegget. Anleggsveien er allerede etablert, og er i dag stengt med bom. Det er opplyst at bommen skal videreføres i permanent situasjon. Søknaden er sendt inn i forbindelse med ferdigstillelse av vegprosjektet E18 Langangen–Rugtvedt. Forslagsstiller viser til at adkomsten har betydning for drift og vedlikehold av bruene, og at alternativ adkomst via grusvei fra Sundsåsdalen vil være mer krevende, særlig vinterstid.
Beskrivelse av planendringsforslaget
Endringen består av at areal som i gjeldende plan er regulert til LNF-formål og midlertidig anleggsområde, endres til permanent vegformål, Veg4. Samtidig fjernes bestemmelsesområde for midlertidig anleggsområde på den aktuelle strekningen.
Det foreslås følgende tillegg/endring i reguleringsbestemmelsene punkt 3.2, Veg Veg4, vertikalnivå 2 – på grunnen: Offentlig veg. Det tillates å anlegge permanent driftsveg.
Forslagsstiller opplyser at trafikken på adkomstveien vil være svært begrenset, og i hovedsak være knyttet til drift av veganlegget. Eksisterende bom, som står om lag 50 meter inn på adkomstveien, skal videreføres for å hindre uønsket kjøring. Siktforholdene ved avkjørselen er vurdert som tilfredsstillende, og det er opplyst at endringen ikke forventes å få konsekvenser for trafikkavvikling eller trafikksikkerhet.
Merknader til høringen
Saken ble sendt på høring med frist på 3 uker. Det er mottatt 3 merknader til endringen. Ingen av merknadene inneholder innsigelser eller konkrete krav om endring av plankart eller reguleringsbestemmelser.
Statsforvalteren i Vestfold og Telemark
Har ikke avgitt uttalelse grunnet kapasitet. Påpeker kommunens ansvar for å ivareta nasjonale og regionale interesser.

Telemark fylkeskommune
Har ingen merknader til planendringen. Vurderer at endringen ikke berører regionale eller nasjonale interesser.

Statens vegvesen
Påpeker at dagens E18 vil omklassifiseres til fylkesveg. Viser til fylkeskommunen for videre vurdering av avkjøringsforhold.
Kommunedirektørens vurdering av foreslått planendring
Endringen gjelder et begrenset areal og medfører ingen endring av planens hovedformål. Tiltaket innebærer videreføring av en allerede etablert situasjon, og vurderes ikke å gå utover hovedrammene i gjeldende reguleringsplan. Dette tilsier at forenklet prosess etter pbl § 12-14 kan benyttes.
Trafikale forhold
Trafikken på adkomstveien vil være svært begrenset og knyttet til drift. Adkomsten er bomregulert, og siktforholdene er vurdert som tilfredsstillende.
Kulturmiljø
Endringen får ingen konsekvenser for kulturminner da det ikke er registrerte kulturminner i området som søkes omregulert.
Naturmangfold
Tiltaket berører naturtypelokaliteten Sundsåsen S (lågurt-eikeskog), som er vurdert som sårbar. Endringen innebærer at et areal som skulle tilbakeføres til natur blir permanent påvirket. 
Samtidig er inngrepet allerede gjennomført. Arealet er begrenset i omfang og bruken svært begrenset og kontrollert. Samlet vurderes den ytterligere belastningen som begrenset.
Vurdering etter naturmangfoldloven §§ 7–12 
Etter naturmangfoldloven § 7 skal prinsippene i §§ 8–12 legges til grunn som retningslinjer ved utøving av offentlig myndighet. Kommunedirektørens vurdering er som følger: 

§ 8 Kunnskapsgrunnlaget: Kunnskapsgrunnlaget bygger på opplysninger i søknaden, gjeldende reguleringsplan, tidligere kartlegginger og tilgjengelig informasjon om naturtypelokaliteten Sundsåsen S. Området er tidligere kartlagt i forbindelse med E18-utbyggingen, og naturtypen er identifisert som lågurt-eikeskog. Det er også opplyst at lokaliteten er fragmentert som følge av E18-utbyggingen. Kommunedirektøren vurderer at kunnskapsgrunnlaget er tilstrekkelig. 

§ 9 Føre-var-prinsippet: Tiltaket innebærer ikke etablering av ny vei, men permanent videreføring av en allerede opparbeidet anleggsvei. Samtidig innebærer endringen at arealet ikke tilbakeføres til natur, slik gjeldende regulering i utgangspunktet forutsatte. Det foreligger derfor en viss negativ virkning for naturmangfoldet. På bakgrunn av at inngrepet allerede er gjennomført og at tiltaket ikke fullt ut er reversibelt, vurderer kommunedirektøren at føre-var-prinsippet i dette tilfellet ikke kan legges til grunn for planendringen. 

§ 10 Økosystemtilnærming og samlet belastning: Naturtypelokaliteten Sundsåsen S er allerede påvirket og fragmentert av E18-utbyggingen. Den omsøkte endringen vil ikke gi nye terrenginngrep, men vil gjøre en midlertidig påvirkning permanent. Den samlede belastningen på naturtypen må derfor vektlegges. Kommunedirektøren vurderer at den ytterligere belastningen er begrenset, ettersom veien allerede er etablert og bruken skal være knyttet til drift av veganlegget. 

§ 11 Kostnadene ved miljøforringelse skal bæres av tiltakshaver: Kostnader knyttet til behov for ev. avbøtende tiltak, istandsetting av sidearealer, sikring mot utvidet bruk eller andre miljøtiltak i tråd med reguleringsplanen bæres av tiltakshaver/vegeier.
§ 12 Miljøforsvarlige teknikker og driftsmetoder: Driftsveien skal brukes på en måte som gir minst mulig belastning på naturmiljøet. Eksisterende bom videreføres, og bruken begrenses til nødvendig drift og vedlikehold av veganlegget. 

Samlet vurderer kommunedirektøren at naturmangfoldloven §§ 7–12 ikke er til hinder for at saken behandles etter forenklet prosess.
Konklusjon
Kommunedirektøren vurderer at planendringen ikke går utover hovedrammene i planen og heller ikke berører hensynet til viktige natur- og friluftsområder, og kan derfor behandles etter pbl § 12-14.



image1.png




